**Informatīvais ziņojums “Par revīzijas iestādes audita atzinumu un ziņojumu par vadošās iestādes un sertifikācijas iestādes sākotnējo atbilstības novērtējumu”**

Atbilstoši Eiropas Savienības (turpmāk - ES) struktūrfondu un Kohēzijas fonda 2014.-2020.gada plānošanas perioda vadības likuma (turpmāk – Likums) 13.panta otrās daļas 3.punktam Finanšu ministrija kā revīzijas iestāde ir veikusi vadošās iestādes un sertifikācijas iestādes sākotnējo atbilstības novērtējuma auditu (turpmāk – audits), kura rezultātā ir sniegts audita atzinums (*skatīt 1.pielikumu 2015.gada 10.jūnija „Atzinums par Eiropas Savienības struktūrfondu un Kohēzijas fonda 2014.-2020.gada plānošanas perioda vadošās iestādes un sertifikācijas iestādes atbilstību Regulas (ES) Nr.1303/2013 XIII pielikumā izklāstītajiem izraudzīšanās kritērijiem”*) un atzinuma pamatojums – audita ziņojums (*skatīt 2.pielikumu 2015.gada 10.jūnija “Audita ziņojums par Eiropas Savienības struktūrfondu un Kohēzijas fonda 2014.-2020.gada plānošanas perioda vadošās iestādes un sertifikācijas iestādes atbilstību Regulas Nr.1303/2013 XIII pielikumā izklāstītajiem izraudzīšanās kritērijiem”*).

Audits aptvēra Finanšu ministriju kā Eiropas Savienības struktūrfondu un Kohēzijas fonda 2014.—2020.gada plānošanas perioda vadošo iestādi, ieskaitot tās deleģētās funkcijas, kā arī Valsts kasi kā Eiropas Savienības struktūrfondu un Kohēzijas fonda 2014.—2020.gada plānošanas perioda sertifikācijas iestādi.

Atbilstoši audita laikā gūtajiem pierādījumiem un izdarītajiem secinājumiem revīzijas iestāde sniedz **atzinumu** **bez piezīmēm,** tādejādi norādot, ka vadošā iestāde un sertifikācijas iestāde, kas izraudzīta Eiropas Savienības Kohēzijas politikas fondu 2014.–2020. gada plānošanas periodam darbības programmai "Izaugsme un nodarbinātība" (2014LV16MAOP001), **atbilst** Regulas Nr.1303/2013[[1]](#footnote-1) XIII pielikumā izklāstītajiem kritērijiem saistībā ar iekšējo kontroles vidi, riska pārvaldību, pārvaldības un kontroles darbībām un uzraudzību. Audita rezultātā tika izteikti ieteikumi vadošās iestādes izveidotās vadības un kontroles sistēmas turpmākai pilnveidošanai. Audita rezultātā izteiktie ieteikumi un paredzamais rīcības plāns ir apkopti audita ziņojuma 3.pielikumā.

Revīzijas iestādes atzinums attiecībā uz informācijas sistēmas gatavību datu reģistrēšanai un glabāšanai tiek sniegts par Regulas Nr.480/2014[[2]](#footnote-2) noteiktajām prasībām, kuras bija aktuālas līdz 2015. gada 30. jūnijam. Sākot ar 2015. gada 1. jūliju un 2016. gada 1.janvāri stājas spēkā papildus prasības attiecībā uz informācijas sistēmā nepieciešamajiem datu laukiem, kurus šī audita ietvaros mēs neesam pārbaudījuši.

Finanšu ministrs Jānis Reirs

17.06.2015 15:05

451

Nata Lasmane

Finanšu ministrijas

Eiropas Savienības fondu revīzijas departamenta

direktore

67095669; Fakss 67095679

Nata.Lasmane@fm.gov.lv

1. Eiropas Parlamenta un Padomes 2013.gada 17.decembra Regula (ES) Nr.1303/2013 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-1)
2. Eiropas Komisijas 2014.gada 3.marta deleģētā regula (ES) Nr.480/2014, ar kuru papildina Eiropas Parlamenta un Padomes Regulu (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu [↑](#footnote-ref-2)